Počiatek, Ján, minister dopravy, výstavby a regionálneho rozvoja SR (2015-02-05):
Ďakujem za slovo. Vážené dámy, vážení páni, vážený pán poslanec, Najvyšší súd Slovenskej republiky v decembri 2014 nerozhodol o tom, že Železnice Slovenskej republiky majú zaradiť firmu Skanska do súťaže na zákazku, Najvyšší súd rozhodol, že Železnice Slovenskej republiky ako obstarávateľ majú súťaž nanovo vyhodnotiť, teda vykonať nové vyhodnotenie splnenia podmienok účasti a vyhodnotenie ponúk. Železnice Slovenskej republiky rešpektujú rozhodnutie Najvyššieho súdu Slovenskej republiky a v každom prípade budú postupovať podľa platného právneho poriadku Slovenskej republiky. Železnice zároveň pokračujú v realizácii modernizácie tretej etapy Trenčianska Teplá – Zlatovce v zmysle uzatvorenej zmluvy a stanoveného harmonogramu prác. Európska komisia definitívne nezastavila eurofondy na tento projekt a Slovensko o žiadne peniaze ergo neprišlo. Ale vzhľadom na dlhotrvajúce vnútroštátne súdne spory, ktoré súvisia s verejným obstarávaním na tento projekt, ako aj proces tzv. infringementu, ktorý vedie Európska komisia voči Slovenskej republike, ministerstvo dopravy uvažuje o stiahnutí tohto projektu z financovania v aktuálne končiacom programovom období. Po ukončení týchto sporov môže byť tento projekt rekonštrukcie železničnej trate Zlatovce – Trenčianska Teplá prefinancovaný z peňazí v Operačnom programe Integrovaná infraštruktúra 2014 – 2020. Voľné peniaze v Operačnom programe Doprava namiesto projektu Zlatovce – Trenčianska Teplá budú na Slovensku využité na iné železničné projekty, keďže máme nadkontraháciu. Projektov, ktoré by mohli nahradiť tento projekt, má ministerstvo dopravy pripravených niekoľko. Projekty modernizácie železničnej infraštruktúry sa pripravujú paralelne a môžu byť financované buď z tohto končiaceho programového obdobia, alebo z nového programového obdobia eurofondov, v ktorom sú na financovanie oprávnené projekty, ktoré sa realizujú od 1. januára 2014. Viete, že existuje inštrument jednak fázovania, ale aj refundácií, keď už by sme sa k tomuto projektu vracali či v jednom, alebo v druhom programovom období. Slovenská republika má hustú železničnú sieť, ktorá obsahuje trate viacerých kategórií z pohľadu ich významu. Značnú časť týchto tratí tvoria medzinárodné koridory, ktorých financovanie je oprávnené z európskych peňazí. Slovenská republika doteraz modernizovala z predvstupového fondu ISPA viaceré úseky od Bratislavy po Piešťany a následne z obdobia 2004 až 2006 bol financovaný úsek medzi Piešťanmi a Novým Mestom nad Váhom. Počnúc programovým obdobím 2007 až 2013 modernizácia plynulo prebiehala od Nového Mesta nad Váhom po Púchov a okrem toho bol zmodernizovaný aj úsek Žilina – Krásno nad Kysucou a začala sa aj modernizácia úseku Považská Teplá – Dolný Hričov. Z Operačného programu Integrovaná infraštruktúra 2014 – 2020, ako aj z finančného nástroja CEF bude pokračovať modernizácia ďalších úsekov pripravených na realizáciu smerom na Košice a bude sa pripravovať aj modernizácia úseku Kúty – Bratislava – Nové Zámky – Štúrovo. Ako som už spomínal, Slovenská republika má hustú sieť, a ak chceme, aby železničná doprava na Slovensku bola konkurencieschopná a zároveň zodpovedala trendom v 21. storočí, je potrebné ju postupne celú zmodernizovať. To však nie je možné z finančného aj časového hľadiska robiť výlučne z eurofondov. Ak vami spomínaný úsek nebude nakoniec teoreticky preplatený z eurofondov, bude na vyčerpanie alokácie Operačného programu Integrovaná infraštruktúra 2014 – 2020 zmodernizovaný iný úsek, ktorý by sme inak z dôvodu nedostatku finančných zdrojov z eurofondov skôr či neskôr tak či tak museli financovať zo štátneho rozpočtu. A takých úsekov je naozaj obrovské množstvo. Uvedený úsek Zlatovce – Trenčianska Teplá sa nachádza na medzinárodnom koridore č. 5, na ktorom sme už úspešne zmodernizovali úseky Nové Mesto nad Váhom – Zlatovce vrátane nového moderného 1,7 km dlhého tunela, ako aj nasledujúce úseky Trenčianska Teplá – Beluša a Beluša – Púchov. To znamená, že tento úsek v rámci už zmodernizovaných úsekov je jediný, ktorý nie je zmodernizovaný a chýba. Čiže urgencia a potreba výstavby tohto úseku je zrejmá. Ďakujem za slovo, skončil som.